**2025 թվականի առաջին եռամսյակում**

**ՀՀ պետական բյուջեի կատարման ամփոփ բնութագիրը[[1]](#footnote-1)**

2025 թվականի առաջին եռամսյակում ՀՀ պետական բյուջեի եկամուտները կազմել են 597.4 մլրդ դրամ, ծախսերը` 576.2 մլրդ դրամ, հավելուրդը՝ 21.2 մլրդ դրամ: Պետական բյուջեի ծրագրային և փաստացի ցուցանիշներում, պետության դրամական միջոցների համախմբված հաշվառման նպատակով, ներառվել են առանց սահմանափակման կատարվող վճարումները և վերջիններիս արդյունքում ձևավորված եկամուտները՝ ելնելով «Հայաստանի Հանրապետության 2025 թվականի պետական բյուջեի մասին» ՀՀ օրենքի 9‑րդ հոդվածի 2‑րդ կետի պահանջներից: Նշենք, որ հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնված պարտավորությունների ամբողջական կատարումը:

1. **ՀՀ պետական բյուջեի ցուցանիշները (մլրդ դրամ)**

|  |  |  |  |  |
| --- | --- | --- | --- | --- |
|   | **Առաջին եռամսյակի ճշտված պլան** | **2025թ. առաջին եռամսյակի փաստ** | **Կատարողականն առաջին եռամսյակի ճշտված պլանի նկատմամբ (%)** | **Կատարողա-կանը տարեկան ճշտված պլանի նկատմամբ** |
| Եկամուտներ | 585.0  | 597.4  | 102.1  | 21.0  |
| Ծախսեր | 818.3  | 576.2  | 70.4  | 16.7  |
| Պակասուրդ (հավելուրդ) | 233.3  | (21.2) | (9.1) | (3.5) |

*ՀՀ պետական բյուջեի եկամուտները*

2024 թվականի առաջին եռամսյակի համեմատ պետական բյուջեի եկամուտներն աճել են 13.8%‑ով կամ շուրջ 72.4 մլրդ դրամով, որը հիմնականում պայմանավորված է հարկային եկամուտների աճով:

2025 թվականի առաջին եռամսյակում ՀՀ պետական բյուջե են մուտքագրվել շուրջ 566.5 մլրդ դրամ *հարկային եկամուտներ և պետական տուրքեր*, որոնք ապահովել են առաջին եռամսյակի ծրագրային ցուցանիշի 100.5%-ը: 2024 թվականի նույն ժամանակահատվածի համեմատ հարկային եկամուտներն ու պետական տուրքերն աճել են 13.2%‑ով կամ 65.9 մլրդ դրամով, որը հիմնականում պայմանավորված է ավելացված արժեքի հարկի, եկամտային հարկի և շահութահարկի գծով մուտքերի աճով:

1. **ՀՀ պետական բյուջեի եկամուտները (մլրդ դրամ)**

|  |  |  |  |  |
| --- | --- | --- | --- | --- |
|  | **2024թ. առաջին եռամսյակի փաստ** | **2025թ. տարեկան ճշտված պլան** | **2025թ. առաջին եռամսյակի ճշտված պլան** | **2025թ. առաջին եռամսյակի փաստ** |
| **Պետական բյուջեի եկամուտներ** | **525.0** | **2,838.1** | **585.0** | **597.4** |
| Հարկային եկամուտներ և պետական տուրքեր | 500.6 | 2,720.6 | 563.4 | 566.5 |
| Պաշտոնական դրամաշնորհներ | 0.5 | 20.9 | 1.9 | 1.5 |
| Այլ եկամուտներ | 23.9 | 96.6 | 19.7 | 29.4 |
| **Կշիռն ընդամենը եկամուտների մեջ (%)** |   |   |   |   |
| Հարկեր և տուրքեր | 95.4 | 95.9 | 96.3 | 94.8 |
| Պաշտոնական դրամաշնորհներ | 0.1 | 0.7 | 0.3 | 0.2 |
| Այլ եկամուտներ | 4.5 | 3.4 | 3.4 | 4.9 |

Հաշվետու ժամանակահատվածի հարկային եկամուտների և պետական տուրքերի 36.9%‑ն ապահովվել է ավելացված արժեքի հարկի հաշվին: Նախորդ տարվա նույն ժամանակահատվածի համեմատ ավելացել են ինչպես ՀՀ‑ում արտադրվող ապրանքների ու ծառայությունների շրջանառության, այնպես էլ ներմուծման գծով մուտքերը:

1. **ԱԱՀ-ի գծով ՀՀ պետական բյուջեի մուտքերը (մլրդ դրամ)**

|  |  |  |  |  |
| --- | --- | --- | --- | --- |
|  | **2024թ. առաջին եռամսյակի փաստ** | **2025թ. առաջին եռամսյակի փաստ** | **2025թ. առաջին եռամսյակը 2024թ. առաջին եռամսյակի նկատմամբ****(%)** | **2025թ. և 2024թ. տարբերու-թյունը** |
| **Ավելացված արժեքի հարկ** | **164.3** | **208.8** | **127.1** | **44.5**  |
| Ներմուծումից, այդ թվում՝ | 88.9 | 104.3 | 117.3 | 15.4  |
|  ԵԱՏՄ երկրներից | 31.8 | 34.6 | 108.9 | 2.8  |
| Ներքին շրջանառությունից | 75.4 | 104.6 | 138.7 | 29.1 |

2025 թվականի առաջին եռամսյակումպետական բյուջե մուտքագրված հարկային եկամուտների ու պետական տուրքերի 5%-ն ապահովվել է ակցիզային հարկի հաշվին: Նախորդ տարվա նույն ժամանակահատվածի համեմատ ակցիզային հարկի նվազումը պայմանավորված է հանրապետությունում արտադրվող ենթաակցիզային ապրանքներից ստացված մուտքերի նվազմամբ:

1. **Ակցիզային հարկի գծով ՀՀ պետական բյուջեի մուտքերը (մլրդ դրամ)**

|  |  |  |  |  |
| --- | --- | --- | --- | --- |
|  | **2024թ. առաջին եռամսյակի փաստ** | **2025թ. առաջին եռամսյակի փաստ** | **2025թ. առաջին եռամսյակը 2024թ. առաջին եռամսյակի նկատմամբ****(%)** | **2025թ. և 2024թ. տարբերու-թյունը** |
| **Ակցիզային հարկ** | **30.1**  | **28.5**  | **94.6**  | **(1.6)** |
| Ներմուծվող ենթաակցիզային ապրանքներից | 8.8 | 11.6 | 131.6 | 2.8 |
| ՀՀ-ում արտադրվող ենթաակցիզային ապրանքներից | 21.3 | 16.9 | 79.4 | (4.4) |

2025 թվականի առաջին եռամսյակում պետական բյուջե մուտքագրված առանձին հարկատեսակների վերաբերյալ տեղեկատվությունը ներկայացված է Աղյուսակ 5‑ում:

1. **ՀՀ պետական բյուջեի հարկային եկամուտների և պետական տուրքերի փաստացի ցուցանիշները (մլրդ դրամ)**

|  |  |  |  |  |
| --- | --- | --- | --- | --- |
|  | **2024թ. առաջին եռամսյակի փաստ** | **2025թ. առաջին եռամսյակի փաստ** | **2025թ. առաջին եռամսյակը 2024թ. առաջին եռամսյակի նկատմամբ****(%)** | **2025թ. և 2024թ. տարբերու-թյունը** |
| **Հարկային եկամուտներ և պետական տուրքեր** | **500.6** | **566.5** | **113.2** | **65.9** |
| **1. Հարկային եկամուտներ** | **485.7** | **549.3** | **113.1** | **63.6** |
| ԱԱՀ | 164.3 | 208.8 | 127.1 | 44.5 |
| Ակցիզային հարկ | 30.1 | 28.5 | 94.6 | (1.6) |
| Շահութահարկ | 50.8 | 61.8 | 121.8 | 11.1 |
| Մաքսատուրք | 17.9 | 18.1 | 101.2 | 0.2 |
| Եկամտային հարկ | 150.6 | 169.2 | 112.4 | 18.6 |
| Շրջանառության հարկ | 15.1 | 18.3 | 121.4 | 3.2 |
| Սոցիալական վճար (կուտակային կենսաթոշակի գծով) | 25.7 | 28.6 | 111.1 | 2.9 |
| Բնապահպանական հարկ և բնօգտագործման վճար | 12.8 | (1.7) | (13.0) | (14.5) |
| Այլ հարկեր | 18.4 | 17.6 | 95.7 | (0.8) |
| **2. Պետական տուրք** | **14.9** | **17.2** | **115.3** | **2.3** |
| **Կշիռն ընդամենը հարկերի և տուրքերի մեջ (%)** |  |   |   |  |
| **1. Հարկային եկամուտներ** | **97.0** | **97.0** |   |  |
| ԱԱՀ | 32.8 | 36.9 |   |  |
| Ակցիզային հարկ | 6.0 | 5.0 |   |  |
| Շահութահարկ | 10.1 | 10.9 |   |  |
| Մաքսատուրք | 3.6 | 3.2 |   |  |
| Եկամտային հարկ | 30.1 | 29.9 |   |  |
| Շրջանառության հարկ | 3.0 | 3.2 |   |  |
| Սոցիալական վճար (կուտակային կենսաթոշակից) | 5.1 | 5.1 |   |  |
| Բնապահպանական հարկ և բնօգտագործման վճար | 2.6 | (0.3) |   |  |
| այլ հարկեր | 3.7 | 3.1 |   |  |
| **2. Պետական տուրք** | **3.0** | **3.0** |  |  |

2025 թվականի առաջին եռամսյակում բնապահպանական հարկի և բնօգտագործման վճարների գծով պետական բյուջեի զուտ մուտքերը կազմել են ‑1.7 մլրդ դրամ: Բացասական ցուցանիշը պայմանավորված է ադյունահանված մետաղական օգտակար հանածոների և դրանց վերամշակման արդյունքում ստացված արտադրանքի իրացման համար վճարվող ռոյալթիի գծով նախորդ տարի ստացված գերավճարների վերադարձով, որի արդյունքում արձանագրվել է ռոյալթիի ‑8.8 մլրդ դրամ զուտ մուտքի ցուցանիշ: Առանց ռոյալթիի՝ բնապահպանական հարկի ու բնօգտագործման վճարների գծով մուտքերը կազմել են 7.2 մլրդ դրամ և 84.3%‑ով կամ շուրջ 3.3 մլրդ դրամով գերազանցել նախորդ տարվա նույն ժամանակահատվածի փաստացի ցուցանիշը, որը հիմնականում պայմանավորված է ՀՀ ներմուծվող շրջակա միջավայրին վնաս պատճառող ապրանքների համար գանձված բնապահպանական հարկի գծով ստացված մուտքերի 3 անգամ (ավելի քան 2.8 մլրդ դրամ) աճով:

Հաշվետու ժամանակահատվածում պետական բյուջեի հարկերի և տուրքերի 3.1%-ը ձևավորվել է այլ հարկերի հաշվին՝ կազմելով 17.6 մլրդ դրամ: Մասնավորապես` 12.2 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, շուրջ 2.1 մլրդ դրամ՝ ԵԱՏՄ անդամ չհանդիսացող պետություններից միջազգային փոստային կամ սուրհանդակային առաքումներով կամ որպես ուղեկցող բեռ ներմուծվող ապրանքների համար ՀՀ մաքսային մարմինների կողմից գանձվող միասնական մաքսային վճարը, 1.2 մլրդ դրամ՝ ճանապարհային հարկը, շուրջ 1.2 մլրդ դրամ՝ ռադիոհաճախականության օգտագործման պարտադիր վճարները: Նախորդ տարվա առաջին եռամսյակի համեմատ այլ հարկերի փաստացի ցուցանիշը նվազել է 4.3%-ով կամ 800.8 մլն դրամով, ինչը հիմնականում ձևավորվել է միասնական մաքսային վճարի և ռադիոհաճախականության օգտագործման պարտադիր վճարների նվազման ու դրոշմանիշային վճարների և հարկային օրենսդրության խախտման համար սահմանված տուգանքներից մուտքերի աճի արդյունքում:

2025 թվականի առաջին եռամսյակում պետական բյուջե են մուտքագրվել 17.2 մլրդ դրամ *պետական տուրքեր*` կազմելով եռամսյակային ծրագրի 102.4%‑ը: Պետական տուրքերում 47.5% տեսակարար կշիռ ունեն լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերը, որոնք կազմել են շուրջ 8.2 մլրդ դրամ՝ 14.4%‑ով գերազանցելով եռամսյակային ծրագրային ցուցանիշը: Մուտքերի գերազանցումը հիմնականում պայմանավորված է 2024 թվականի մայիսի 13-ից ոսկե, պլատինե և պալադիումե ապրանքների (բացի ՀՀ ծագման պլատին և պալադիում պարունակող համաձուլվածքներից և խտանյութերից) արտահանման լիցենզիաներ կամ թույլտվություններ կամ հավաստագրեր տրամադրելու համար (բացառությամբ ԵԱՏՄ երկրներ արտահանման (տեղափոխման) և «Վերամշակում մաքսային տարածքից դուրս» մաքսային ընթացակարգով արտահանվող և հետագայում ներմուծվող ապրանքների) պետական տուրքերի սահմանմամբ, որոնց գծով հաշվետու ժամանակահատվածում պետական բյուջե է մուտքագրվել 866.3 մլն դրամ: Բացի այդ, մուտքերի գերազանցումը պայամանավորված է նաև տրանսպորտի բնագավառում լիցենզավորման գծով գանձվող տուրքերի կատարողականով, որոնք կազմել են 811.8 մլն դրամ՝ 3.7 անգամ կամ 592 մլն դրամով գերազանցելով եռամսյակային ծրագրային ցուցանիշը: Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերում 52.1% տեսակարար կշիռ ունեն վիճակախաղերի, շահումներով խաղերի և մետաղադրամով և (կամ) թղթադրամով շահագործվող ավտոմատների միջոցով սննդի առևտրի և խաղերի բնագավառից գանձվող տուրքերը, որոնք կազմել են շուրջ 4.3 մլրդ դրամ՝ 90.1%‑ով ապահովելով եռամսյակային ծրագրային ցուցանիշը: Շուրջ 1.3 մլրդ դրամ են կազմել մաքսային բնագավառում լիցենզավորման գծով գանձվող տուրքերը՝ 14.2%‑ով (156.2 մլն դրամով) գերազանցելով եռամսյակային ծրագրային ցուցանիշը:

Օրենքով սահմանված այլ ծառայությունների և գործողությունների համար գանձվող տուրքերը կազմել են շուրջ 4.9 մլրդ դրամ՝ ապահովելով պետական տուրքերի 28.2%-ը և եռամսյակային ծրագրային ցուցանիշի 85%‑ը: Նշված մուտքերի հիմնական մասը` 69.5%-ը ստացվել է ՀՀ-ից օդային տրանսպորտի միջոցներով ֆիզիկական անձանց (օդային ուղևորների) ելքի համար, որոնք կազմել են շուրջ 3.4 մլրդ դրամ կամ եռամսյակային ծրագրային ցուցանիշի 73.4%-ը:

Նախորդ տարվա առաջին եռամսյակի համեմատ պետական տուրքերն աճել են 15.3%‑ով (շուրջ 2.3 մլրդ դրամով)՝ հիմնականում պայմանավորված 2024 թվականի մայիսի 13-ից ոսկե, պլատինե և պալադիումե ապրանքների արտահանման լիցենզիաներ կամ թույլտվություններ կամ հավաստագրեր տրամադրելու համար պետական տուրքերի սահմանմամբ, ինչպես նաև ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար գանձվող պետական տուրքի՝ 2.4 անգամ (629 մլն դրամ) և տրանսպորտի բնագավառի լիցենզավորման համար գանձվող պետական տուրքի՝ 3.6 անգամ (584.2 մլն դրամ) աճով:

1. **Պետական տուրքերի գծով ՀՀ պետական բյուջեի մուտքերը (մլրդ դրամ)**

|  |  |  |  |  |  |
| --- | --- | --- | --- | --- | --- |
|  | **2024թ. առաջին եռամս-յակի փաստ** | **2025թ. առաջին եռամս-յակի ճշտված պլան** | **2025թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2025թ. առաջին եռամսյակը 2024թ. առաջին եռամսյակի նկատմամբ****(%)** |
| **Պետական տուրքեր** | **14.9** | **16.8** | **17.2** | **102.4** | **115.3** |
| Դատարան տրվող հայցադիմումների, դիմումների, դատարանի դատական ակտերի դեմ վերաքննիչ և վճռաբեկ բողոքների համար, ինչպես նաև դատարանի կողմից տրվող փաստաթղթերի պատճեններ (կրկնօրինակներ), գործում առկա լուսանկարների (լուսաժապավենների), ձայնագրությունների, տեսագրությունների և դրանց էլեկտրոնային կրիչների բնօրինակից պատճենահանված կրիչ և դատական նիստի համակարգչային ձայնագրման կրկնօրինակ տալու համար | 0.4 | 0.6 | 0.7 | 109.4 | 165.4 |
| Հյուպատոսական ծառայությունների կամ գործողությունների համար | 0.7 | 0.7 | 0.6 | 91.2 | 87.6 |
| Պետական գրանցման համար | 1.6 | 1.6 | 1.7 | 103.2 | 103.0 |
| Ֆիզիկական անձանց տրվող իրավաբանական նշանակություն ունեցող փաստաթղթերի, որոշակի ծառայությունների կամ գործողությունների համար | 0.4 | 0.9 | 1.1 | 117.2 | 240.9 |
| Լիցենզավորման ենթակա կամ թույլտվություններով գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար | 7.0 | 7.2 | 8.2 | 114.4 | 117.2 |
| Օրենքով սահմանված այլ ծառայությունների և գործողությունների համար | 4.6 | 5.7 | 4.9 | 85.0 | 105.0 |
| Այլ պետական տուրքեր | 0.2 | 0.1 | 0.2 | 120.6 | 97.0 |

2025 թվականի առաջին եռամսյակի ընթացքում ստացվել են շուրջ 1.5 մլրդ դրամ *պաշտոնական դրամաշնորհներ՝* կազմելով առաջին եռամսյակում ծրագրված մուտքերի 77.1%-ը: Միջոցները ստացվել են նպատակային ծրագրերի շրջանակներում, որոնց կատարողականով է պայմանավորված նշված ցուցանիշը: Մասնավորապես՝ 547.7 մլն դրամ (նախատեսվածի 80.5%-ը) տրամադրվել է Գլոբալ հիմնադրամի, 449.9 մլն դրամ (նախատեսված 44 մլն դրամի դիմաց)՝ Գերմանիայի զարգացման և ԵՄ հարևանության ներդրումային բանկերի, 118.7 մլն դրամ (նախատեսվածի 216.8%-ը)՝ Եվրասիական զարգացման բանկի աջակցությամբ իրականացվող դրամաշնորհային ծրագրերի շրջանակներում: Հունվար-մարտին պետական բյուջե մուտքագրված պաշտոնական դրամաշնորհները 2.7 անգամ կամ 922.7 մլն դրամով գերազանցել են նախորդ տարվա նույն ժամանակահատվածի մուտքերը:

2025 թվականի առաջին եռամսյակում ՀՀ պետական բյուջեի *այլ եկամուտները* կազմել են ավելի քան 29.4 մլրդ դրամ՝ 49.6%-ով գերազանցելով ծրագրված ցուցանիշը և 23.3%-ով կամ 5.6 մլրդ դրամով` նախորդ տարվա նույն ժամանակահատվածի ցուցանիշը: Ծրագրված և նախորդ տարվա ցուցանիշների գերազանցումը հիմնականում պայմանավորված է օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտների և իրավաբանական անձանց կապիտալում կատարված ներդրումներից ստացվող շահաբաժինների մուտքերով:

Այլ եկամուտների առանձին բաղադրիչների վերաբերյալ տեղեկատվությունը ներկայացված է Աղյուսակ 7‑ում:

1. **Այլ եկամուտների գծով ՀՀ պետական բյուջեի մուտքերը (մլն դրամ)**

|  |  |  |  |  |  |
| --- | --- | --- | --- | --- | --- |
|   | **2024թ. առաջին եռամսյակի փաստ** | **2024թ. առաջին եռամսյակի ճշտված պլան** | **2025թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ (%)** | **2025թ. առաջին եռամսյակը 2024թ. առաջին եռամսյակի նկատմամբ****(%)** |
|  **Այլ եկամուտներ**, այդ թվում` | **23,862.0** |  **19,665.9**  | **29,415.1** | **149.6** | **123.3** |
| Պետական սեփականություն հանդիսացող գույքի վարձակալությունից եկամուտներ |  200.5  |  181.6  |  247.3  | 136.2 | 123.4 |
| Տոկոսավճարներ և շահաբաժիններ, այդ թվում՝ |  9,080.9  |  6,883.1  |  10,237.5  |  148.7  |  112.7  |
| * բանկերում և այլ ֆինանսավար-կային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվող տոկոսավճարներ
 |  8,064.9  |  6,873.1  |  7,716.5  |  112.3  |  95.7  |
| * իրավաբանական անձանց կապիտալում կատարված ներդրում-ներից ստացվող շահաբաժիններ
 |  1,016.0  |  10.0  |  2,521.0  |  25,210.3  |  248.1  |
| Պետության կողմից տրված վարկերի օգտագործման դիմաց վճարներ (տոկոսներ), այդ թվում՝ |  1,790.0  |  1,877.0  |  1,937.1  |  103.2  |  108.2  |
| * ռեզիդենտներին տրամադրված վարկերի օգտագործման տոկոսա-վճարներ
 |  1,778.0  |  1,871.0  |  1,931.1  |  103.2  |  108.6  |
| * ոչ ռեզիդենտներին տրամադրված վարկերի օգտագործման տոկոսավճար-ներ
 |  12.0  |  5.9  |  6.0  |  101.1  |  49.9  |
| Այլ կատեգորիաներում չդասակարգված տրանսֆերտներ |  (15.4) |  -  |  0.06  | - |  (0.4) |
| Իրավախախտումների համար գործադիր, դատական մարմինների կողմից կիրառվող պատժամիջոցներից մուտքեր |  7,039.8  |  5,315.6  |  6,497.2  |  122.2  |  92.3  |
| Ապրանքների մատակարարումից և ծառայությունների մատուցումից եկամուտներ |  5,580.9  |  4,741.9  |  5,275.8  |  111.3  |  94.5  |
| Օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտներ |  185.3  |  666.7  |  5,220.1  |  783.0  |  2,817.1  |

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների տեղաբաշխումից և դեպոզիտներից ստացվել են 7.7 մլրդ դրամ տոկոսավճարներ, որոնք 12.3%-ով գերազանցել են եռամսյակային ծրագրային ցուցանիշը և 4.3%-ով (348.4 մլն դրամով)՝ զիջել նախորդ տարվա նույն ժամանակահատվածի ցուցանիշը: Ծրագրված ցուցանիշի գերազանցումը պայմանավորված է 2025 թվականի առաջին եռամսյակի ընթացքում պետական բյուջեի ելքերի եռամսյակային ծրագրային ցուցանիշի համեմատաբար ցածր կատարողականով, որի պայմաններում առաջացել են լրացուցիչ ժամանակավոր ազատ դրամական միջոցներ, որոնք ներդրվել են՝ ապահովելով լրացուցիչ տոկոսային եկամուտներ: Նախորդ տարվա նույն ժամանակահատվածի համեմատ զուտ տոկոսագումարների նվազումը հիմնականում պայմանավորված է տոկոսադրույքների 1.91 տոկոսային կետով իջեցմամբ: 2025 թվականի առաջին եռամսյակում ներդրված ավանդների միջին կշռված տոկոսադրույքը կազմել է 7.37%` 2024 թվականի առաջին եռամսյակի 9.28%-ի դիմաց:

Իրավաբանական անձանց կապիտալում կատարված ներդրումներից հունվար-մարտ ամիսների ընթացքում ստացվել են 2.5 մլրդ դրամ շահաբաժիններ՝ ծրագրված 10 մլն դրամի փոխարեն, և 2.5 անգամ գերազանցելով նախորդ տարվա նույն ժամանակահատվածի ցուցանիշը: Աճը հիմնականում պայմանավորված է «Վիվա Արմենիա» ՓԲԸ‑ի կողմից վճարված շահաբաժիններով:

2025 թվականի առաջին եռամսյակի ընթացքում իրավախախտումների համար գործադիր և դատական մարմինների կողմից կիրառվող պատժամիջոցներից ստացված մուտքերը գերազանցել են ծրագրված ցուցանիշը 22.2%-ով։ Ծրագրի գերազանցումը մասնավորապես պայմանավորված է Մրցակցության պաշտպանության հանձնաժողովի կողմից գանձված չնախատեսված տուգանքներով, որոնք կազմել են 539.6 մլն դրամ՝ 23.7 անգամ (516.8 մլն դրամով) գերազանցել է նախորդ տարվա նույն ցուցանիշը։ Հաշվետու ժամանակահատվածում մուտքերի բարձր մակարդակ է գրանցվել նաև ՀՀ արդարադատության նախարության կողմից կիրառված պատժամիջոցների դիմաց գանձված գումարների գծով, որոնք կազմել են 459.4 մլն դրամ՝ 2.9 անգամ (301.6 մլն դրամով) գերազանցելով ծրագրված և 2.2 անգամ (249.4 մլն դրամով)՝ նախորդ տարվա առաջին եռամսյակի փաստացի ցուցանիշները՝ պայմանավորված պրոբացիայի ծառայության կողմից գանձված տուգանքների աճով: 345.9 մլն դրամ են կազմել տեսչական մարմինների կողմից ապահովված մուտքերը, որոնք 74.9%‑ով գերազանցել են եռամսյա ծրագրված ցուցանիշը և 55.2%‑ով (123 մլն դրամով)՝ նախորդ տարվա նույն ժամանակահատվածի ցուցանիշը:

Հաշվետու ժամանակահատվածում իրավախախտումների համար գործադիր և դատական մարմինների կողմից կիրառվող պատժամիջոցներից ստացված մուտքերը 7.7%‑ով (542.6 մլն դրամով) զիջել են նախորդ տարվա առաջին եռամսյակի փաստացի ցուցանիշը: Մուտքերի անկումը հիմնականում պայմանավորված է պետական բյուջեի նկատմամբ ստանձնած պայմանագրային պարտավորությունների չկատարման դիմաց գանձվող տույժերից մուտքերի նվազամբ, որոնք կազմել են 97.8 մլն դրամ՝ 91.1%-ով (995.9 մլն դրամով) զիջելով նախորդ տարվա նույն ժամանակահատվածի ցուցանիշը:

Հաշվետու ժամանակահատվածում ապրանքների մատակարարումից և ծառայությունների մատուցումից ստացված եկամուտները 11.3%‑ով (533.9 մլն դրամով) գերազանցել են եռամսյակային ծրագրային ցուցանիշը և 5.5%‑ով (305.1 մլն դրամով)՝ զիջել նախորդ տարվա առաջին եռամսյակի ցուցանիշը: Ծրագրի գերազանցումը հիմնականում պայմանավորված է ՀՀ էկոնոմիկայի և ներքին գործերի նախարարությունների, ինչպես նաև Կադաստրի կոմիտեի կողմից մատուցված ծառայություններից ստացված եկամուտների ծրագրային ցուցանիշների գերազանցմամբ, իսկ նախորդ տարվա առաջին եռամսյակի համեմատ անկումը՝ ՀՀ ներքին գործերի նախարարության և Կադաստրի կոմիտեի ապահոված եկամուտների նվազմամբ: Մասնավորապես՝ ՀՀ ներքին գործերի նախարարության կողմից մատուցված ծառայություններից ստացված եկամուտները կազմել են ավելի քան 2.1 մլրդ դրամ՝ 8.4%-ով (163.8 մլն դրամով) գերազանցելով ծրագրված ցուցանիշը և 6.6%-ով (149.7 մլն դրամով) զիջելով նախորդ տարվա առաջին եռամսյակի ցուցանիշը: Անկումը հիմնականում պայմանավորված է պետական պահպանության ծառայություններ իրականացնող ստորաբաժանումների կողմից մատուցվող պայմանագրային ծառայություններից, ինչպես նաև տրանսպորտային միջոցների համարանիշերի տրամադրման դիմաց ստացվող մուտքերի նվազմամբ։ ՀՀ կադաստրի կոմիտեի կողմից մատուցված ծառայությունների դիմաց եկամուտները կազմել են 1.5 մլրդ դրամ՝ 9.6%‑ով (131.6 մլն դրամով) գերազանցելով ծրագրված ցուցանիշը և 6.5%-ով (105.5 մլն դրամով) զիջել նախորդ տարվա ցուցանիշը: ՀՀ էկոնոմիկայի նախարարության կողմից մատուցված ծառայությունների դիմաց ստացվել է 300.7 մլն դրամ՝ 3 անգամ (201.4 մլն դրամով) գերազանցելով ծրագրված ցուցանիշը և 3.5%-ով (10.2 մլն դրամով)՝ նախորդ տարվա ցուցանիշը:

Օրենքով և իրավական այլ ակտերով սահմանված պետական բյուջե մուտքագրվող այլ եկամուտներըկազմել են 5.2 մլրդ դրամ՝ 7.8 անգամ (4.6 մլրդ դրամով) գերազանցելով առաջին եռամսյակի ծրագրված ցուցանիշը և 28.2 անգամ (5 մլրդ դրամով)՝ նախորդ տարվա նույն ժամանակահատվածի ցուցանիշը: Ծրագրի գերազանցումը և նախորդ տարվա համեմատ աճը պայմանավորված է նրանով, որ ՀՀ կառավարության 2024թ. դեկտեմբերի 5‑ի N 1922-Ն որոշման համաձայն, պետությանը և համայնքին պատճառված վնասի շրջանակներում քրեական վարույթներով վերականգնման ենթակա դրամական միջոցները սկսել են վճարվել գանձապետական միասնական հաշվին:

*Պետական բյուջեի ծախսերը*

2025 թվականի առաջին եռամսյակում պետական բյուջեի ծախսերը կատարվել են 70.4%-ով: Շեղումը հիմնականում արձանագրվել է կապիտալ ծախսերում և սոցիալական նպաստների ու կենսաթոշակների գծով ծախսերում:

Պետական բյուջեի ծախսերը նախորդ տարվա առաջին եռամսյակի համեմատ աճել են 9.6%-ով կամ 50.3 մլրդ դրամով՝ հիմնականում պայմանավորված սոցիալական նպաստների, դրամաշնորհների և այլ ծախսերի աճով, ինչպես նաև ոչ ֆինանսական ակտիվների օտարումից մուտքերի նվազմամբ:

1. **ՀՀ պետական բյուջեի ծախսերը (մլրդ դրամ)**

|  |  |  |  |
| --- | --- | --- | --- |
|   | **2024թ. առաջին եռամսյակի փաստ** | **2025թ. առաջին եռամսյակի ճշտված պլան** | **2025թ. առաջին եռամսյակի փաստ** |
| **Ընդամենը ծախսեր** | **525.9** | **818.3** | **576.2** |
| Ընթացիկ ծախսեր | 461.0 | 592.4 | 501.4 |
| Ոչ ֆինանսական ակտիվների հետ գործառնություններ | 64.9 | 225.9 | 74.7 |
|   |  |  |  |
| **Կշիռն ընդամենը ծախսերի մեջ** |  |  |  |
| Ընթացիկ ծախսեր | 87.7 | 72.4 | 87.0 |
| Ոչ ֆինանսական ակտիվների հետ գործառնություններ | 12.3 | 27.6 | 13.0 |

2025 թվականի առաջին եռամսյակում պետական բյուջեի ընթացիկ ծախսերը կատարվել են 84.6%-ով: Շեղումների կեսից ավելին բաժին է ընկել սոցիալական նպաստներին և կենսաթոշակներին:

Ընթացիկ ծախսերի բաղադրիչների վերաբերյալ տվյալները ներկայացված են Աղյուսակ 9-ում:

1. **ՀՀ պետական բյուջեի ընթացիկ ծախսերը (մլրդ դրամ)**

|  |  |  |  |  |  |
| --- | --- | --- | --- | --- | --- |
|   | **2024թ. առաջին եռամսյակի փաստ** | **2025թ. առաջին եռամսյակի ճշտված պլան** | **2025թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ** **(%)** | **2025թ. առաջին եռամսյակը 2024թ. առաջին եռամսյակի նկատմամբ****(%)** |
| **Ընթացիկ ծախսեր** | **461.0** | **592.4** | **501.4** | **84.6** | **108.8** |
| Աշխատավարձ | 45.2 | 55.8 | 50.0 | 89.6 | 110.6 |
| Ծառայությունների և ապրանքների ձեռքբերում | 14.6 | 23.8 | 14.7 | 61.6 | 100.3 |
| Տոկոսավճարներ | 39.6 | 46.1 | 39.2 | 85.0 | 98.9 |
| Սուբսիդիաներ | 35.3 | 41.8 | 39.9 | 95.4 | 112.9 |
| Դրամաշնորհներ | 55.7 | 73.8 | 63.5 | 86.0 | 114.0 |
| Սոցիալական նպաստներ և կենսաթոշակներ | 234.2 | 297.9 | 250.3 | 84.0 | 106.9 |
| Այլ ծախսեր | 36.3 | 53.2 | 43.9 | 82.5 | 120.8 |
| **Կշիռն ընթացիկ ծախսերում (%)** |  |  |  |  |  |
| Աշխատավարձ | 9.8 | 9.4 | 10.0 |  |  |
| Ծառայությունների և ապրանքների ձեռք բերում | 3.2 | 4.0 | 2.9 |  |  |
| Տոկոսավճարներ | 8.6 | 7.8 | 7.8 |  |  |
| Սուբսիդիաներ | 7.7 | 7.1 | 8.0 |  |  |
| Դրամաշնորհներ | 12.1 | 12.5 | 12.7 |  |  |
| Սոցիալական նպաստներ և կենսաթոշակներ | 50.8 | 50.3 | 49.9 |  |  |
| Այլ ծախսեր | 7.9 | 9.0 | 8.8 |  |  |

Կառավարության պարտքի սպասարկման ծախսերը կազմել են 39.2 մլրդ դրամ կամ ծրագրված ցուցանիշի 85%-ը: Խնայողությունն արձանագրվել է հիմնականում արտաքին տոկոսավճարների ծախսերում՝ պայմանավորված 6-ամսյա EURIBOR, SOFR և SDR տոկոսադրույքի կանխատեսումային և 2025թ. առաջին եռամսյակի վճարումների համար կիրառված փաստացի դրույքաչափերի տարբերությամբ, 2024թ. և 2025թ. առաջին եռամսյակի ընթացքում մի շարք վարկերի գծով մասհանումների պլանային ցուցանիշի էական թերակատարմամբ, SDR-ի՝ ԱՄՆ դոլարի նկատմամբ կանխատեսումային և փաստացի ձևավորված փոխարժեքների տարբերությամբ, արտարժույթների նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ:

2024 թվականի առաջին եռամսյակի համեմատ կառավարության պարտքի սպասարկման ծախսերը նվազել են 1.1%-ով կամ 444 մլն դրամով: Նվազումը նույնպես արձանագրվել է արտաքին տոկոսավճարների ծախսերում՝ հիմնականում պայմանավորված վճարումների փոխարկման համար կիրառված ԱՄՆ դոլար/ՀՀ դրամ փոխարժեքների տարբերությամբ, ինչպես նաև լողացող տոկոսադրույքով վարկերի հիմքում ընկած տոկոսադրույքների նվազմամբ:

1. **Կառավարության պարտքի սպասարկման ծախսերը (մլրդ դրամ)**

|  |  |  |  |  |  |
| --- | --- | --- | --- | --- | --- |
|   | **2024թ. առաջին եռամսյակի փաստ** | **2025թ. առաջին եռամսյակի ճշտված պլան** | **2025թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ** **(%)** | **2025թ. առաջին եռամսյակը 2024թ. առաջին եռամսյակի նկատմամբ****(%)** |
| **Տոկոսավճարներ,** այդ թվում՝ | **39.6** | **46.1** | **39.2** | **85.0** | **98.9** |
|  Ներքին տոկոսավճարներ | 14.7 | 15.3 | 15.2 | 99.7 | 104.1 |
|  Արտաքին տոկոսավճարներ | 25.0 |  30.8 | 23.9 | 77.8 | 95.8 |

Պետական բյուջեից տրամադրված սուբսիդիաների աճը 2024 թվականի առաջին եռամսյակի համեմատ հիմնականում պայմանավորված է հանրակրթության ծրագրի, տնտեսության արդիականացման միջոցառմանը պետական աջակցության, գյուղատնտեսու-թյան արդիականացման ծրագրի և բնակարանների ու անհատական բնակելի տների էներգաարդյունավետ վերանորոգման աշխատանքների իրականացման միջոցառմանը պետական աջակցության ծախսերի համապատասխանաբար 10.3% (2.3 մլրդ դրամ), 57.6% (1.8 մլրդ դրամ), 14.9% (710 մլն դրամ) և 2.7 անգամ (750 մլն դրամ) աճով:

2025 թվականի առաջին եռամսյակում պետական բյուջեից տրամադրվել են 63.5 մլրդ դրամ դրամաշնորհներ, որոնք կազմել են ծրագրային ցուցանիշի 86%-ը՝ հիմնականում պայմանավորված ենթակառուցվածքների զարգացման նպատակով ՀՀ մարզերին սուբվենցիաների տրամադրման, Գիտական և գիտատեխնիկական հետազոտությունների ծրագրի, ՀՀ պաշտպանության ժամանակ զինծառայողների կյանքին կամ առողջությանը պատճառված վնասների հատուցման ծախսերի, ինչպես նաև Քաղաքային զարգացման, Մեծ նվաճումների սպորտի և Բնակարանային ապահովման ծրագրերի կատարողականով:

Նախորդ տարվա առաջին եռամսյակի համեմատ պետական բյուջեից տրամադրված դրամաշնորհների աճը հիմնականում պայմանավորված է տեղեկատվական տեխնոլոգիաների ոլորտում գործունեություն իրականացնող առևտրային կազմակերպություններին և անհատ ձեռնարկատերերին պետական աջակցության ավելի քան 2.6 մլրդ դրամ ծախսերով, որի համար 2024 թվականի առաջին եռամսյակում միջոցներ չէին հատկացվել, ինչպես նաև պետական բյուջեից համայնքների բյուջեներին համահարթեցման սկզբունքով տրվող դոտացիաների՝ 15.1% (3.2 մլրդ դրամ), ՀՀ պաշտպանության ժամանակ զինծառայողների կյանքին կամ առողջությանը պատճառված վնասների հատուցման՝ 10.9% (1.3 մլրդ դրամ) ու Գիտական և գիտատեխնիկական հետազոտությունների ծրագրի շրջանակներում կատարված ծախսերի 18.8% (663.7 մլն դրամ) աճով:

Միևնույն ժամանակ, զգալի անկում է արձանագրվել պետական հատվածի այլ մակարդակներին տրամադրվող կապիտալ դրամաշնորհների գծով՝ հիմնականում պայմանավորված ենթակառուցվածքների զարգացման նպատակով մարզերին տրամադրված սուբվենցիաների նվազմամբ:

1. **ՀՀ պետական բյուջեից տրամադրված դրամաշնորհները (մլրդ դրամ)**

|  |  |  |  |  |  |
| --- | --- | --- | --- | --- | --- |
|   | **2024թ. առաջին եռամսյակի փաստ** | **2025թ. առաջին եռամսյակի ճշտված պլան** | **2025թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ** **(%)** | **2025թ. առաջին եռամսյակը 2024թ. առաջին եռամսյակի նկատմամբ****(%)** |
| **Դրամաշնորհներ,** այդ թվում՝ | **55.7** | **73.8** | **63.5** | **86.0** | **114.0** |
|  Միջազգային կազմակերպու-թյուններին | 0.7 | 1.0 | 0.8 | 87.6 | 115.3 |
|  Պետական հատվածի այլ մակարդակներին (ընթացիկ), այդ թվում` | 51.2 | 68.3 | 61.9 | 90.7 | 120.9 |
|  - Համայնքների բյուջեներին համահարթեցման սկզբուն-քով տրվող դոտացիաներ | 21.3 | 24.6 | 24.6 | 100.0 | 115.1 |
| Պետական հատվածի այլ մակարդակներին (կապիտալ) | 3.7 | 4.6 | 0.7 | 16.2 | 19.8 |

Սոցիալական նպաստների և կենսաթոշակների գծով ծախսերի 84% կատարողականը հիմնականում պայմանավորված է կուտակային կենսաթոշակային համակարգի մասնակիցների հաշիվներին կատարված հատկացումների` 76.7%, աշխատանքային կենսաթոշակների՝ 92.1%, սոցիալապես անապահով և հատուկ խմբերում ընդգրկվածներին բժշկական օգնության ծառայությունների՝ 57.6%, Լեռնային Ղարաբաղից բռնի տեղահանվածներին օժանդակելու համար աջակցության՝ 72.4% և առողջության առաջնային պահպանման բժշկական օգնության ծառայությունների ծախսերի 62% կատարողականով:

Նախորդ տարվա նույն ժամանակահատվածի համեմատ սոցիալական նպաստների և կենսաթոշակների գծով ծախսերի 6.9% (16.1 մլրդ դրամ) աճը հիմնականում պայմանավորված է հիպոտեկային վարկի վճարված տոկոսների գումարների վերադարձի՝ 30.2% (5 մլրդ դրամ), կուտակային կենսաթոշակային համակարգի մասնակիցների կենսաթոշակային հաշիվներին հատկացումների՝ 6.7% (3 մլրդ դրամ), ընտանիքում 3 և ավելի երեխա ունեցող ընտանիքներին դրամական աջակցության՝ 48.6% (1.9 մլրդ դրամ) և անկանխիկ եղանակով վճարումներից կենսաթոշակառուներին հետվճարի տրամադրման ծախսերի 87.2% (1.7 մլրդ դրամ) աճով:

1. **ՀՀ պետական բյուջեից տրամադրված նպաստները և կենսաթոշակները (մլրդ դրամ)**

|  |  |  |  |  |  |
| --- | --- | --- | --- | --- | --- |
|   | **2024թ. առաջին եռամսյակի փաստ** | **2025թ. առաջին եռամսյակի ճշտված պլան** | **2025թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ** **(%)** | **2025թ. առաջին եռամսյակը 2024թ. առաջին եռամսյակի նկատմամբ****(%)** |
| **Սոցիալական նպաստներ և կենսաթոշակներ,** այդ թվում` | **234.2** | **297.9** | **250.3** | **84.0** | **106.9** |
| Նպաստներ | 105.3  | 145.2 | 119.5 | 82.3 | 113.5 |
| Կենսաթոշակներ | 128.9 | 152.7 | 130.9 | 85.7 | 101.5 |

2025 թվականի առաջին եռամսյակում պետական բյուջեի կապիտալ ծախսերի ցածր կատարողականը հիմնականում պայմանավորված է ՀՀ պաշտպանության ապահովման ծրագրի շրջանակներում կատարված ծախսերով, որոնք կազմել են 50.9 մլրդ դրամ կամ ծրագրված ցուցանիշի 29.9%-ը: Նախորդ տարվա նույն ժամանակահատվածի համեմատ կապիտալ ծախսերն աճել են 5.9%-ով (4.2 մլրդ դրամով)՝ պայմանավորված ներքին ռեսուրսների հաշվին կատարված ծախսերի (առանց ՊՆ ծախսերի) 4 անգամ (9.6 մլրդ դրամ) աճով:

Ոչ ֆինանսական ակտիվների օտարումից մուտքերը կազմել են 464.9 մլն դրամ՝ նախատեսված 3 մլրդ դրամի և նախորդ տարվա առաջին եռամսյակի 6.1 մլրդ դրամի դիմաց:

1. **ՀՀ պետական բյուջեի ոչ ֆինանսական ակտիվների հետ գործառնությունները (մլրդ դրամ)**

|  |  |  |  |  |  |
| --- | --- | --- | --- | --- | --- |
|   | **2024թ. առաջին եռամսյակի փաստ** | **2025թ. առաջին եռամս-յակի ճշտված պլան** | **2025թ. առաջին եռամս-յակի փաստ** | **Կատարո-ղականն առաջին եռամսյակի ճշտված պլանի նկատմամբ** **(%)** | **2025թ. առաջին եռամսյակը 2024թ. առաջին եռամսյակի նկատմամբ****(%)** |
| **Ոչ ֆինանսական ակտիվների հետ գործառնություններ,** այդ թվում՝ | **64.9** | **225.9** | **74.7** | **33.1** | **115.1** |
|  Ոչ ֆինանսական ակտիվների գծով ծախսեր, այդ թվում՝ | 71.0 | 228.9 | 75.2 | 32.9 | 105.9 |
| * շենքեր և շինություններ
 | 66.2 | 214.1 | 69.5 | 32.5 | 105.0 |
| * մեքենաների և սարքավորումների ձեռք բերում, պահպանում և հիմնանորոգում
 | 4.0 | 10.6 | 4.9 | 46.5 | 123.2 |
| * այլ հիմնական միջոցներ
 | 0.8 | 4.2 | 0.8 | 18.6 | 95.8 |
|  Ոչ ֆինանսական ակտիվների օտարումից մուտքեր | (6.1) | (3.0) | (0.5) | 15.5 | 7.6 |

*ՀՀ պետական բյուջեի պակասուրդը (հավելուրդը)*

2025 թվականի առաջին եռամսյակում ՀՀ պետական բյուջեն կատարվել է 21.2 մլրդ դրամ հավելուրդով՝ առաջին եռամսյակի համար ծրագրված և նախորդ տարվա նույն ժամանակահատվածի համապատասխանաբար 233.3 մլրդ դրամ և 868.6 մլն դրամ պակասուրդի դիմաց: Բյուջեի հավելուրդը պայմանավորված է եկամուտների գերակատարմամբ և ծախսերի ցածր կատարողականով, որը հանգեցրել է ֆինանսավորման ներքին աղբյուրներում նախատեսված բյուջեի ազատ միջոցների աճին: Բացի այդ, ցածր ցուցանիշ է արձանագրվել արտաքին աղբյուրներից ստացվող վարկերի գծով, որոնք կազմել են 4.8 մլրդ դրամ կամ եռամսյակային ծրագրի 5.3%‑ը:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեի պակասուրդի ֆինանսավորումն ապահովվել է գանձապետական պարտատոմսերի տեղաբաշխումից զուտ մուտքերի հաշվին, որոնք կազմել են 92.2 մլրդ դրամ և 85.5%-ով ապահովել եռամսյակային ծրագիրը:

2025 թվականի առաջին եռամսյակի ընթացքում ներքին աղբյուրներից ֆինանսական զուտ ակտիվների հաշվին բյուջեի պակասուրդի ֆինանսավորումը կազմել է ‑247.8 մլրդ դրամ` առաջին եռամսյակում ծրագրված 15.8 մլրդ դրամի դիմաց, որը հիմնականում պայմանավորված է ֆինանսավորման ներքին աղբյուրներում բյուջեի ազատ միջոցների՝ առաջին եռամսյակում նախատեսված 14.8 մլրդ դրամ օգտագործման փոխարեն 251.2 մլրդ դրամ աճով, որից 164 մլրդ դրամը՝ արտարժութային պարտատոմսերի թողարկումից զուտ մուտքի հաշվին: Եռամսյակային ծրագրով նախատեսվել էր արտաքին աջակցությամբ իրականացվող ծրագրերի շրջանակներում 2 մլրդ դրամ վարկերի տրամադրում ՀՀ ռեզիդենտներին, որի դիմաց տրամադրվել է 207.9 մլն դրամ, որից 112.6 մլն դրամը՝ Էլեկտրաէներգետիկ համակարգի զարգացման, 95.2 մլն դրամը՝ Քաղաքային զարգացման ծրագրի շրջանակներում: Նախկինում պետական բյուջեից ռեզիդենտներին տրամադրված վարկերից վերադարձվել է 7.2 մլրդ դրամ՝ առաջին եռամսյակում ծրագրված 6.8 մլրդ դրամի դիմաց, որը հիմնականում պայմանավորված է մեկ կազմակերպության կողմից վարկի ժամկետից շուտ մարմամբ, ինչպես նաև փոխարժեքի և տոկոսադրույքի փոփոխությամբ:

1. ***ՀՀ պետական բյուջեի պակասուրդի ֆինանսավորման աղբյուրները (մլրդ դրամ)***

|  |  |  |  |  |  |
| --- | --- | --- | --- | --- | --- |
|   | **2024թ. առաջին եռամսյակի փաստ** | **2025թ. առաջին եռամսյակի ճշտված պլան** | **2025թ. առաջին եռամսյակի փաստ** | **Կատարո-ղականն առաջին եռամսյակի ճշտված պլանի նկատմամբ** **(%)** | **2025թ. առաջին եռամսյակը 2024թ. առաջին եռամսյակի նկատմամբ****(%)** |
| **Դեֆիցիտ (հավելուրդ)**, այդ թվում` | **0.9** | **233.3** | **(21.2)** | **(9.1)** | **(2441.2)** |
| Ներքին աղբյուրներ, այդ թվում` | 30.3 | 123.6 | (155.6) | (125.9) | (512.8) |
| * Փոխառու զուտ միջոցներ
 | 118.8 | 107.9 | 92.2 | 85.5 | 77.6 |
| * Ֆինանսական զուտ ակտիվներ
 | (88.5) | 15.8 | (247.8) | (1572.6) | 280.1 |
| Արտաքին աղբյուրներ, այդ թվում` | (29.5) | 109.6 | 134.4 | 122.6 | (456.0) |
| * Փոխառու զուտ միջոցներ
 | (29.0) | 111.0 | 130.4 | 117.4 | (449.6) |
| * Ֆինանսական զուտ ակտիվներ
 | (0.5) | (1.4) | 4.0 | (289.3) | (853.0) |

2025 թվականի առաջին եռամսյակում արտաքին աղբյուրներից փոխառու զուտ միջոցների հաշվին ֆինանսավորումը կազմել է 130.4 մլրդ դրամ՝ հիմնականում արտարժութային պարտատոմսերի թողարկման հաշվին: Հաշվետու ժամանակահատվածում թողարկվել է 287.4 մլրդ դրամի արտարժութային պարտատոմս՝ նախատեսված 193.6 մլրդ դրամի դիմաց, որից 123.4 մլրդ դրամն ուղղվել է նախկինում թողարկված արտարժութային պարտատոմսերի մարմանը՝ 93.3%-ով ապահովելով ծրագրային ցուցանիշը: Շեղումը պայմանավորված է ԱՄՆ դոլարի նկատմամբ ՀՀ դրամի կանխատեսումային և փաստացի ձևավորված փոխարժեքների տարբերությամբ: Հավելյալ արտարժութային պարտատոմսերի թողարկումը նպատակ է ունեցել բարձրացնել պետական բյուջեի պակասուրդի ֆինանսավորման հնարավոր ռիսկերի կառավարելիության աստիճանը, ինչպես նաև նպաստել վճարային հաշվեկշռի արտաքին հատվածի կայունությանը:

Արտաքին վարկատուների աջակցությամբ իրականացվող նպատակային վարկային ծրագրերի շրջանակներում ստացված միջոցների հաշվին ֆինանսավորումը կազմել է 4.8 մլրդ դրամ կամ ծրագրված ցուցանիշի 5.3%-ը՝ պայմանավորված ծրագրերի կատարման աստիճանով:

1. ***Արտաքին աղբյուրներից նպատակային վարկերի ստացում (մլրդ դրամ)***

|  |  |  |  |
| --- | --- | --- | --- |
|   | **2025թ. առաջին եռամսյակի ճշտված պլան** | **2025թ. առաջին եռամսյակի փաստ** | **Կատարողականն առաջին եռամսյակի ճշտված պլանի նկատմամբ****(%)** |
| **Նպատակային վարկերի ստացում**,այդ թվում` | **91.4** | **4.8** | **5.3** |
|  **Միջազգային կազմակերպություններից** | **90.5** | **4.3** | **4.7** |
|  Համաշխարհային բանկ | 2.6 | 0.0 | 0.0 |
|  Վերակառուցման և զարգացման եվրոպական բանկ | 1.1 | 0.1 | 5.9 |
|  Եվրոպական ներդրումային բանկ | 1.4 | 0.0 | 0.0 |
|  Ասիական զարգացման բանկ | 5.1 | 4.2 | 82.1 |
|  Եվրասիական զարգացման բանկ | 3.8 | 0.0 | 0.0 |
|  Այլ | 76.6 | 0.0 | 0.0 |
|  **Օտարերկրյա պետություններից** | **0.8** | **0.6** | **67.3** |
|  Գերմանիա (Վերականգնման վարկերի բանկ) | 0.4 | 0.1 | 38.8 |
|  Ֆրանսիա | 0.4 | 0.4 | 91.9 |

2025 թվականի առաջին եռամսյակում 38.5 մլրդ դրամ ուղղվել է արտաքին վարկերի մարմանը՝ կազմելով եռամսյակային ծրագրի 92.5%-ը: Նշված գումարից 26.6 մլրդ դրամն ուղղվել է միջազգային կազմակերպությունների, 11.5 մլրդ դրամը` օտարերկրյա պետությունների և 305.4 մլն դրամը` օտարերկրյա առևտրային բանկերի նկատմամբ պարտավորությունների մարմանը:

Արտաքին ֆինանսական զուտ ակտիվների հաշվին պետական բյուջեի պակասուրդի ֆինանսավորումը հաշվետու ժամանակահատվածում կազմել է 4 մլրդ դրամ՝ նախատեսված ‑1.4 մլրդ դրամի դիմաց: Ծրագրված, ինչպես նաև նախորդ տարվա նույն ժամանակահատվածի ցուցանիշների համեմատ արտաքին ֆինանսական զուտ ակտիվների հաշվին պակասուրդի ֆինանսավորման փաստացի ցուցանիշի տարբերությունները պայմանավորված են արտաքին աղբյուրներից ստացված վարկային և դրամաշնորհային միջոցների մնացորդից օգտագործմամբ, որը կազմել է 3.8 մլրդ դրամ՝ նախորդ տարվա 656.9 մլն դրամ համալրման դիմաց: 195.6 մլն դրամ է կազմել Վրաստանի կողմից ՀՀ նկատմամբ պարտավորությունների մարումից մուտքը՝ 101.1%-ով ապահովելով ծրագրային ցուցանիշը:

1. Հաշվետվության մեջ ներկայացված ցուցանիշների հանրագումարների և դրանց բաղադրիչների միջև շեղումները պայմանավորված են կլորացումներով: [↑](#footnote-ref-1)